Врз основа на член 18 од Законот за здруженија и фондации („Службен весник на РМ“ бр.52/2010 и 135/2011), Основачкото собрание на Здружението \_\_\_\_\_\_\_\_\_\_\_\_\_\_ на седницата одржана на \_\_\_\_\_\_\_\_ година, донесе

СТАТУТ[[1]](#footnote-2)

на Здружението \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. ОПШТИ ОДРЕДБИ

Член 1

Со овој статут се уредуваат: името и седиштето; целите на здружението; дејностите со кои се остваруваат целите; начинот на одлучување за зачленување, исклучување и престанок на членувањето во здружението; правата, обврските и одговорностите на членовите; видот на органите и нивниот состав, начинот на избор и разрешување; траење на мандатот на членовите во органите и начинот на одлучување; застапувањето по закон; начинот на стекнување и располагање со средствата; начинот на донесување на финансиски и други извештаи; начинот на остварување на јавност и отчетност во работата; начинот на донесување, изменување и дополнување на статутот; начинот на одлучување за статусни промени и престанок на здружението; начинот на донесување на планови и програми; постапувањето со средствата и/или имотот во случај на престанок на здружението и други прашања утврдени со закон, знакот и симболот на здружението; внатрешните организациони форми; начинот на донесување на другите акти; судир на интереси; начин на разрешување на спорни прашања и други прашања од значење за работата на здружението[[2]](#footnote-3).

Член 2

 Здружението \_\_\_\_\_\_\_\_\_\_\_\_\_ е граѓанска организација која поведува иницијативи и учествува во градење на јавно мислење и креирање на политиките во областа на .... / се залага за решавање на општествените предизвици во областа на ... / промовира, информира и реализира активности за унапредување на ...

Член 3

 Основачи на Здружението \_\_\_\_\_\_\_\_\_\_\_\_\_ се:

1. име и презиме, адреса;
2. име и презиме, адреса;
3. име и презиме, адреса;
4. име и презиме, адреса;
5. име и презиме, адреса;

...

 Член 4

 Основачите на Здружението \_\_\_\_\_\_\_\_\_\_\_ своите права и одговорности ги имаат исцрпено со чинот на основање на здружението.

 Со статутот, со општите и посебните акти, не можат да се утврдат посебни права и одговорности на основачите на здружението.

 Член 5

 Здружението \_\_\_\_\_\_\_\_\_\_\_\_ е основано на неопределено време.

1. ИМЕ И СЕДИШТЕ

Член 6

 Името на здружението е: Здружение за \_\_\_\_\_\_\_\_\_\_\_\_[[3]](#footnote-4).

 Скратеното име на здружението е: \_\_\_\_\_\_\_\_\_\_\_\_\_\_.

 Името на здружението на англиски јазик е: \_\_\_\_\_\_\_\_\_\_\_\_\_\_\_\_\_\_.

Член 7

 Седиштето на Здружението \_\_\_\_\_\_\_\_\_\_ е во \_\_\_\_\_\_, на ул.\_\_\_\_\_\_ бр.\_\_\_. Одлуката за седиштето ја донесува Собранието.

Член 8

 Здружението \_\_\_\_\_\_\_\_ има свој печат и штембил.

 Печатот на здружението е со кружна форма и во него е впишан текст на македонски јазик со кирилско писмо: Здружение \_\_\_\_\_\_\_\_\_\_\_\_\_\_\_\_\_.

Штембилот на здружението е со правоаголна форма и во него е впишан текст: Здружение \_\_\_\_\_\_, место за деловоден број, датум и прилог.

Употребата на печатот и штембилот на Здружението \_\_\_\_\_\_\_ ги пропишува Управниот одбор.

Член 9

 Здружението \_\_\_\_\_\_\_\_\_\_\_има свој знак (амблем) којшто претставува стилизиран графички приказ на\_\_\_\_\_\_\_\_\_\_\_ во \_\_\_\_ боја.

1. ЦЕЛИ

Член 10

 Основна цел[[4]](#footnote-5) на Здружението \_\_\_\_\_\_\_\_\_\_\_ е застапување и лобирање за унапредување на легислативата, подигнување на јавната свест и афирмирање на правата на ...

Член 11

 Долгорочни цели на Здружението \_\_\_\_\_\_\_\_\_\_ се:

* + Добро владеење, партиципација и политики насочени од и кон луѓето;
	+ Вкоренето и динамично граѓанско општество, кое влијае на јавните политики;
	+ Прифатена културна разноличност, меѓузависност и дијалог;
	+ Социјална кохезија;
	+ Одржлив локален и рурален развој;
	+ Поддржан евроинтеграциски процес и зајакната регионална соработка;
	+ ...

Други цели на Здружението \_\_\_\_\_\_\_\_\_\_ се:

* Да организира манифестации и јавни дебати за промоција и активно вклучување на прашањето на \_\_\_\_\_\_ во главните општествени текови;
* Да организира и учествува на семинари и советувања на кои се разгледува прашањето на \_\_\_\_\_\_\_\_;
* Да предлага мерки и активности на надлежните органи, институции и стручни служби, со цел унапредување на регулативата во областа на \_\_\_\_\_\_\_\_\_\_, како и да учествува во следење на нејзината имплементација;
* Да организира и спроведува обуки за развој на капацитетите;
* ....
* Да соработува, да се поврзува и да се зачленува во други домашни и меѓународни организации кои работат на иста или слична проблематика;
* Да обезбедува материјални, финансиски и правни услови за работа на здружението и неговите членови.

Член 12

 Целна група на Здружението \_\_\_\_\_\_\_\_\_\_\_ се граѓаните (луѓето) без разлика на нивната национална, религиска или друга припадност или определба.

Здружението \_\_\_\_\_\_\_\_ посебно ќе се насочи кон чинителите и донесувачите на одлуки за сите прашања поврзани со \_\_\_\_\_\_\_\_\_\_.

Член 13

 Начелата врз кои се темели работата на Здружението \_\_\_\_\_\_\_\_\_\_\_ се: независност, јавност и транспарентност, непрофитност, непартиско дејствување, иницијативи во јавниот живот, партиципација (учество), партнерство, толеранција, претприемништво, одржливост и еднакви можности.

Член 14

Здружението \_\_\_\_\_\_\_\_\_\_\_\_ дејствува на целата територија на Република Македонија.

Здружението \_\_\_\_\_\_\_\_\_\_\_\_ дејствува и на меѓународно ниво, во согласност со својата генерална политика и стратегија.

1. ЧЛЕНСТВО

Член 15

Член на Здружението \_\_\_\_\_\_\_\_\_\_ може да биде секој граѓанин, независно од неговата возраст, кој доброволно ќе пристапи и кој ќе ги прифати целите на здружението утврдени со овој статут. Малолетно лице со наполнети 14 години се зачленува во здружението со давање потпишана изјава за согласност на неговиот законски застапник.

Зачленувањето се врши со пополнување и потпишување на пристапница.

На секој член му се издава членска легитимација.

Формата и содржината на пристапницата и членската легитимација ги пропишува Управниот одбор.

Член 16

Здружението \_\_\_\_\_\_\_\_\_\_ води регистар на членови.

Податоците во регистарот се ажурираат најмалку еднаш на две години и се заштитени во согласност со прописите за заштита на личните податоци и класифицирани информации.

Здружението \_\_\_\_\_\_\_ ја гарантира анонимноста на личните податоци во регистарот на членовите кои тоа го побарале.

Член 17

Секој член на здружението има права и одговорности согласно одредбите на овој статут и другите акти на здружението.

Секој член има право да избира и да биде избран во органите и телата на здружението, како и да биде вклучен во сите активности на здружението.

 Секој член на здружението плаќа месечна (годишна) членарина.

 Одлуката за висината и начинот на плаќање на членарината ја носи Собранието.

Член 18

 Членството во Здружението \_\_\_\_\_\_\_\_\_\_\_ престанува со доброволно истапување и со исклучување.

 Секој член може доброволно да истапи со потпишување на писмена изјава и враќање на членската легитимација.

 Членството престанува со исклучување во случај кога членот:

* + - не го почитува статутот и другите акти на здружението;
		- дејствува спротивно на целите на здружението;
		- не ја плаќа редовно членарината.

Одлука за исклучување на членот од здружението донесува Собранието, на предлог на Управниот одбор.

При престанок на членство во здружението, се враќа пристапницата со назнака дека членот истапил, односно е исклучен од здружението.

1. ОРГАНИ НА ЗДРУЖЕНИЕТО

Член 19

 Органи на Здружението \_\_\_\_\_\_\_ се: собрание, застапник, управен одбор и надзорен одбор.[[5]](#footnote-6)

Органите на здружението се избираат на начин утврден со овој статут. Кандидатите за членови на органите на здружението треба да бидат лица со интегритет, компетентност и афирмативност.

Членовите на органите на здружението дејствуваат во личен капацитет и одлучуваат според личното уверување.

1. Собрание

Член 20

Собранието на Здружението \_\_\_\_\_\_\_\_ е највисок орган на здружението и го сочинуваат сите членови на здружението.

Собранието:

* донесува статут, програма и други акти на здружението;
* усвојува годишен извештај за работа и финансиски извештај и го објавува на веб страницата на здружението;
* доставува финансиски извештај до надлежниот орган на државната управа, односно до органот на општините, општините во градот Скопје и градот Скопје во случаите кога користи средства од Буџетот на Република Македонија, односно буџетите на единиците на локалната самоуправа;
* одлучува за промена на целта на здружението;
* одлучува за внатрешната организација и организационите форми на органите на здружението;
* избира и разрешува застапник и членови на Управниот и Надзорниот одбор, со мнозинство гласови од вкупниот број членови;
* избира независен ревизор (друштво за ревизија);
* одлучува за статусните измени на здружението;
* одлучува за зачленување и истапување од сојузи и меѓународни организации;
* одлучува за престанок на здружението со двотретинско мнозинство гласови од сите членови на здружението; и
* врши и други работи во согласност со статутот и актите на здружението.

Член 21

Собранието работи на седници.

Собранието одржува седница најмалку еднаш годишно и по потреба.

Седниците на Собранието ги свикува застапникот, по сопствена иницијатива, по барање на Управниот одбор или на 1/3 од членовите на Собранието. Ако застапникот во рок од 14 дена од денот на дадениот предлог не свика седница, седницата ја свикува Управниот одбор или иницијаторите.

Собранието донесува деловник за работа со мнозинство гласови од вкупниот број членови.

Член 22

Со седницата на Собранието претседава претседавач.

Претседавачот на Собранието се избира за секоја одделна седница, на самата седница, по предлог на застапникот, Управниот одбор или пет члена на Собранието. За претседавач на Собранието може да се избере секој член на Собранието, со исклучок на застапникот и членовите на Управниот одбор.

Член 23

Собранието може да одлучува ако на седницата присуствува мнозинство од вкупниот број членови.

Собранието одлучува со мнозинство гласови од присутните членови, а најмалку со една третина од вкупниот број членови, ако со овој статут не е предвидено посебно мнозинство.

Собранието за сите прашања одлучува со јавно гласање.

Собранието со тајно гласање одлучува само за избор и разрешување на застапник и членови на Управен и Надзорен одбор.

Член 24

За работата на Собранието се води записник којшто содржи податоци утврдени со деловникот.

Записникот го води записничар и се заверува од претседавачот на Собранието и застапникот.

1. Застапник

Член 24

Застапникот е лице чии права, овластувања и одговорности се поврзани со раководењето на здружението и застапувањето на здружението во согласност со закон и со овој статут.

Мандатот на застапникот е четири години, со право на повторен избор.

Член 25

Застапникот:

* го застапува здружението во правниот промет со трети лица и одговорен е за комуникацијата и соработката со други страни;
* ги следи и ги анализира состојбите, проблемите и јавните политики во дејноста на здружението, дава прогнози и предвидувања, покренува иницијативи и дава предлози за унапредување на работата;
* се грижи (идентификува, развива и спроведува) за стратешкото планирање и изготвува перспективни, годишни и периодични програми и деловни планови (со финансиски планови) и е одговорен за нивното извршување;
* поднесува периодични извештаи до Управниот одбор и годишни извештаи до Собранието;
* ја води организацијата и развива организациска култура;
* воспоставува соодветни процедури за работа на здружението;
* формира пописни и други комисии и работни групи;
* се грижи за правилно и економично работење со средствата на здружението и управува со паричниот тек;
* одлучува за засновање работен однос, ги води и мотивира соработниците;
* воспоставува показатели и ги оценува работните достигнувања и
* врши други работи утврдени со закон и статутот.

Застапникот е одговорен за:

* законитоста, правилноста и навременоста на работата на здружението и за обезбедување услови за работа во согласност со законите, статутот и општите акти на здружението;
* подготвување и навремено, објективно и точно презентирање на финансиските извештаи;
* управување и следење на ризиците на кои е изложено здружението.

Застапникот, во рамките на своите права и овластувања, може да му даде на дрго лице писмено полномошно за преземање на одредени правни дејствија, како и за застапување пред правосудните и другите органи. Содржината, видот, обемот и времетраењето на полномошното ја определува застапникот.

1. Управен одбор

Член 26

Управниот одбор е орган на здружението чии работи се поврзани со општо управување и следење на секојдневното работење на здружението.

Управниот одбор е составен од пет члена.

Собранието може да одлучи застапникот на здружението да биде член на Управниот одбор и негов претседавач.

Мандатот на членовите на Управниот одбор е четири години, со право на повторен избор.

Член 27

Управниот одбор:

* ги донесува општите акти на здружението, освен актите што ги донесува Собранието и го следи спроведувањето на статутот;
* донесува одлуки за награди, пофалници и признанија;
* донесува одлуки за набавка и отуѓување на основни средства;
* предлага измени и дополнувања на статутот;
* предлага годишна програма за дејствување на здружението и го следи спроведувањето на програмата;
* одобрува тримесечни и шестмесечни извештаи;
* добро управува и се грижи за имотот и средствата на здружението;
* предлага независен ревизор (друштво за ревизија);
* одобрува годишна сметка;
* подготвува и спроведува одлуки на Собранието;
* одлучува за награди и признанија и
* врши други работи во согласност со овој статут и со општите акти на здружението.

Член 28

Управниот одбор работи и одлучува на седници.

Управниот одбор одржува најмалку четири седници годишно.

Седниците на Управниот одбор ги свикува претседавачот на Управниот одбор, по сопствена иницијатива, по барање на двајца членови на Управниот одбор или по барање на 1/3 од членовите на Собранието.

Претседавачот на Управниот одбор е должен да свика седница во рок од 14 дена од денот кога е поднесено барањето.

Свикувањето на седницата се врши со покана во која се наведува времето и местото на одржување и редлог-дневен ред на седницата.

За работата на седниците се води записник, којшто го заверува претседавачот и еден член на Управниот одбор.

Управниот одбор донесува деловник за работа, со мнозинство гласови од вкупниот број членови.

1. Надзорен одбор

Член 29

Надзорниот одбор е орган на здружението чии работи се поврзани со надзорот над работењето на здружението.

Надзорниот одбор е составен од три члена. Членовите треба да имаат познавање за работењето на здружението, познавања од областа на финансиското работење и ревизијата, како и познавање за ризиците на кои е изложено здружението.

Членовите на Надзорниот одбор во исто време не можат да бидат и членови на други органи на здружението.

Мандатот на членовите на Надзорниот одбор е 4 години, со право на повторен избор.

Член 30

Надзорниот одбор:

* го следи спроведувањето на статутот и програмата на здружението;
* се грижи за работењето и имотот на здружението;
* го контролира начинот на работењето на органите на управување;
* поднесува извештај на Собранието на здружението, најмалку еднаш годишно за финансиското и сметководственото работење;
* ја прегледува годишната завршна сметка и други акти на здружението и
* врши други работи утврдени со закон и статутот.

Член 31

 Стручните и административно-технички работи за потребите на Здружението \_\_\_\_\_\_\_\_\_ ги врши секретарот на здружението[[6]](#footnote-7).

 Секретарот:

* подготвува извештаи, анализи, информации и други материјали за потребите на органите на здружението;
* подготува предлог-одлуки и други акти што ги донесуваат органите на здружението;
* врши набавка на потрошен материјал за потребите на здружението и
* врши други работи во согласност со овој статут и со општите акти на здружението.
1. ФИНАНСИСКО И ДЕЛОВНО РАБОТЕЊЕ

Член 32

Здружението средствата за финансирање ги стекнува од членарина, основачки влогови, доброволни прилози, донации, подароци (во пари, добра, имотни права), завештанија, легати, дејности со кои се стекнува добивка, кирии и закупнини, како и приходи од инвестиции, дивиденди, камати, заеми и други приходи во согласност со закон и со статутот.

Здружението може да добива средства и од Буџетот на Република Македонија, буџетите на општините, општините во градот Скопје и градот Скопје.

Член 33

Финансиските средства на здружението се употребуваат за остварување на целите на здружението определени со овој статут и програмата на здружението и согласно со правилата и ограничувањата на изворите на финансирање.

Вишокот на остварените приходи над расходите (добивката) мора да биде употребен за остравување на целите на здружението утврдени со овој статут и не може да се распределува меѓу основачите, членовите, членовите на органите, застапникот, вработените или кое било друго со нив поврзано лице.

Член 34

Финансиската година се совпаѓа со календарската година.

Висината и начинот на распределба на средствата на Здружението \_\_\_\_\_\_\_\_\_\_ се утврдуваат секоја година со финансискиот план, а врз основа на годишен деловен план.

Годишниот деловен план, вклучувајќи го финансискиот план, го донесува Управниот одбор.

Годишниот деловниот план се донесува на крајот од тековната календарска година, за наредната година.

Ако годишниот деловен план не се донесе во рокот предвиден со ставот 4 од овој член, финансирањето ќе се врши во висина на средствата од претходната година, зголемени со порастот на цените на мало во тековната година.

Член 35

Здружението \_\_\_\_\_\_\_\_\_\_\_\_\_ води сметководство, води и чува книги, поднесува годишна сметка и врши попис на начин уреден со закон.

Управниот одбор со општ акт го уредува финансиското работење.

Управниот одбор го одобрува извештајот за попис.

Член 36

Здружението \_\_\_\_\_\_\_\_\_\_\_\_\_ има годишен извештај, годишна сметка и финансиски извештаи во согласност со закон, овој статут и општите акти на здружението.

Годишниот извештај е составен од извештај за постигнувањата и финансиски извештај. Содржината на годишниот извештај и финансискиот извештај е во согласност со закон и со стандардите за финансиско известување.

Одговорен за годишниот извештај, за годишната сметка и за финансиските извештаи, односно за нивната подготовка и потпишување е застапникот.

Собранието може да одлучи доколку годишниот буџет на здружението е над 20.000 евра во денарска противвредност според средниот курс на Народната банка на Република Македонија да се изврши независна годишна ревизија на финансиското работење, а ако буџетот е над 100.000 евра во денарска противвредност според средниот курс на Народната банка на Република Македонија, да се изврши ревизија во согласност со меѓународните сметководствени стандарди.

Годишниот извештај и финансискиот извештај за претходната година, го донесува Собранието до 30 март во тековната календарска година, односно во рокот пропишан со закон.

Годишниот извештај и финансискиот извештај за претходната година се објавуваат на веб страницата на Здружението \_\_\_\_\_\_\_\_\_\_\_ најдоцна до 30 април во тековната календарска година.

1. ЗАШТИТА НА ИНТЕРЕСИТЕ

Член 37

Застапникот и членовите на органите на здружението се должни да управуваат и работат со внимание и во согласност со начелата на добро управување, во интерес на здружението, а над личните интереси, односно во интерес на остварување на целите, во согласност со закон и со овој статут.

Член 38

Здружението \_\_\_\_\_\_\_\_\_\_\_ одговара за своите обврски со целиот свој имот и средства.

Застапникот и членовите на Управниот одбор одговараат лично и неограничено за нивните обврски кон здружението, за злоупотреба на средствата на здружението, за постигнување цели што за нив како поединци се забранети или за злоупотреба на здружението како правно лице за да им нанесат штета на своите доверители.

Член 39

Застапникот и членовите на Управниот одбор се одговорни солидарно за штетата на здружението предизвикана од нивната работа, ако таа е предизвикана со грубо невнимание или со намера да се предизвика штета, освен во случаите кога во одлучувањето го издвоиле своето мислење на записник или ако не учествувале во одлучувањето.

Барање за надоместок на штета поднесува Надзорниот одбор.

1. ПРЕСТАНОК НА ЗДРУЖЕНИЕТО

Член 40

Здружението \_\_\_\_\_\_\_\_\_\_\_ престанува да постои ако:

* Собранието со двотретинско мнозинсто од вкупниот број членови донесе одлука за престанок на постоење на здружението;
* бројот на членовите на здружението се намали под бројот определен за основање;
* поминато е двојно повеќе време од времето предвидено за одржување на седница на Собранието, а таа не е одржана;
* во две последователни години не е поднесена завршна сметка во согласност со закон;
* статусна измена која предвидува престанок на постоењето;
* донесена е одлука на надлежен суд;
* стечај или
* спроведена ликвидација.

Член 41

Во случај на престанок на Здружението \_\_\_\_\_\_\_\_\_, со имотот и средствата што остануваат по намирување на обврските располага \_\_\_\_\_\_\_\_\_\_\_\_\_\_[[7]](#footnote-8).

1. ПРЕОДНИ И ЗАВРШНИ ОДРЕДБИ

Член 42

Толкување на одредбите на овој статут дава Собранието, а помеѓу две седници на Собранието, Управниот одбор .

Член 43

Измени и дополнување на овој статут се вршат на ист начин и постапка како и за неговото донесување.

Член 44

Овој статут влегува во сила со денот на донесувањето, а ќе се објави на огласната табла во просториите на Здружението \_\_\_\_\_\_\_\_\_\_\_\_\_\_\_\_\_.

 Здружение \_\_\_\_\_\_\_\_\_\_\_\_\_\_\_\_\_\_\_

 Застапник

Место и датум \_\_\_\_\_\_\_\_\_\_\_\_\_\_\_\_\_\_\_\_\_\_\_\_

 (име и презиме)

1. Овој документ не претставува официјален образец, неговата содржина може да се користи само како идеја што здружението треба да ја прилагоди на своите цели [↑](#footnote-ref-2)
2. Во целиот текст на статутот деловите што се означени со жолто не се задолжителни [↑](#footnote-ref-3)
3. Во името на здружението треба да биде содржан зборот „здружение“ или друг израз со слично значење, името треба да упатува на целите на здружението, да има единствен дел со големи букви, кој воедно ќе биде и скратеното име на здружението и на крај да стои седиштето, односно одредница на градот во кој е седиштето на здружението (на пример: Здружение за афирмација на ликовната уметност АРТ МОДУС Скопје). Доколку во името на здружението е содржан зборот „Македонија“ и зборовите изведени од него, како и негови кратенки, потребно е одобрение од Министерството за правда, а доколку во името на здружението се содржани зборови со името на општина, односно градот Скопје, потребно е одобрение од надлежниот орган на општината, општините во градот Скопје и градот Скопје [↑](#footnote-ref-4)
4. Цел на здружението е проектиран резултат или состојба која здружението треба да ја постигне [↑](#footnote-ref-5)
5. Органи на здружението што задложително треба да се формираат се Собрание и едно или повеќе лица овластени за застапување (застапник), а во статутот можат да се предвидат и други органи на здржението, како на пример Управен одбор, Извршен одбор, Надзорен одбор, Комисија за ревизија и др. [↑](#footnote-ref-6)
6. Доколку здружението има вработени, во статутот треба да бидат содржани одредби за организацијата и работата на Стручната служба или Извршната канцеларија [↑](#footnote-ref-7)
7. Може да се наведе конкретно здружение, иституција, општината во која е седиштето на здружението, Република Македонија и сл. [↑](#footnote-ref-8)